Mestské zastupiteľstvo v Košiciach uznesením č. 165 prijatým na svojom VIII.  rokovaní dňa 5. decembra 2011 podľa § 6 zákona č. 369/1990 Zb. o obecnom zriadení v znení neskorších predpisov a § 39 zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov ustanovuje:        

Čl. I

     Všeobecne záväzné nariadenie mesta Košice č. 99 o nakladaní s komunálnymi odpadmi a drobnými stavebnými odpadmi na území mesta Košice (nariadenie o komunálnych odpadoch) prijaté uznesením Mestského zastupiteľstva v Košiciach č. 358/2007 v znení uznesenia Mestského zastupiteľstva v Košiciach č. 497/2008 a uznesenia Mestského zastupiteľstva v Košiciach č. 1014/2009 sa mení a dopĺňa nasledovne:

     1. § 3 sa dopĺňa odsekom 3, ktorý znie:
„(3) Odpad zo zelene, časť biologicky rozložiteľných  odpadov  (ďalej len „odpad zo zelene“) je odpad, ktorý vzniká pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení (napr. tráva, burina, konáre z orezov stromov a kríkov, lístie, plody stromov a kríkov, neupotrebiteľné zvyšky úrody, vianočné stromčeky).“

2. V § 4 odsek 3 sa za slovo „zhromažďujú“ vkladajú slová „po bezplatnom odovzdaní fyzickými osobami“.

     3. V § 4 odsek 3 ôsmy bod znie:
„8. odpad zo zelene, ak ho pôvodcovia nezhodnocujú sami vo vlastných alebo užívaných priestoroch a objektoch alebo ho neodovzdajú v Záhrade Bernátovce – stredisko výroby kompostu (ďalej len „mestská kompostáreň“),“

4. § 4 sa dopĺňa odsekmi 4 až 6, ktoré znejú:
„(4)	Pôvodcovia odpadov zo zelene, vrátane pôvodcov v rámci záhradkárskych lokalít, zhromažďujú odpady zo zelene vo vlastných alebo užívaných priestoroch a objektoch za účelom prednostného kompostovania v domácich a komunitných kompostárňach, ktorých ročná produkcia kompostu neprevyšuje 10 t.
(5) Mestské časti, ktoré podľa Štatútu mesta Košice sú správcami zelene, právnické osoby a občianske združenia zhromažďujú odpad zo zelene na miestach, ktoré si sami určia, za účelom ich odovzdania do mestskej kompostárne. 
(6) 	Fyzické osoby majú okrem možnosti podľa odseku 4 a možnosti odovzdania odpadu zo zelene do  mestskej kompostárne  aj možnosť podľa odseku 3 bod 8.“

5. V § 6 ods. 1 sa vypúšťa tretí bod.“

Doterajší štvrtý bod sa označuje ako tretí bod.

6. V § 6 sa za odsek 3 vkladá  nový odsek 6, ktorý znie :
„(6) Odvoz odpadov zo zelene zabezpečuje od právnických osôb a občianskych združení mesto Košice3a) alebo zmluvný partner mesta Košice v oblasti nakladania s komunálnym odpadom a drobným stavebným odpadom po predložení individuálnej objednávky.“	

Poznámka pod čiarou k odkazu 3a) znie:
„3a) § 39 ods. 7 zákona č. 223/2001 Z. z.“.
7. V § 7 ods. 1 šiesty bod znie:
„6. veľkokapacitný kontajner  – len na zber a prepravu odpadu zo zelene.“

8. V § 8 ods. 4 znie:
„(4) Odpad zo zelene zhromažďujú pôvodcovia a držitelia týchto odpadov a zhodnocujú ich predovšetkým kompostovaním vo vlastných alebo užívaných priestoroch a objektoch za účelom prednostného kompostovania v domácich a komunitných kompostárňach, ktorých ročná produkcia kompostu neprevyšuje 10 t. Ak takúto možnosť nemajú, zabezpečia ich materiálové zhodnotenie v mestskej kompostárni. Mesto Košice zabezpečí na základe individuálnej objednávky od právnických osôb a občianskych združení odovzdanie  odpadu zo zelene do mestskej kompostárne.“

9. V § 9 ods. 1 znie:
„(1) Na území centrálnej pešej zóny5) mesto určuje systém zberu ukladania odpadu do  vriec označených logom zmluvného partnera určeného mestom pre všetky právnické osoby a fyzické osoby, okrem tých, ktoré majú vytvorené vlastné zberné stanovištia „kuka“ nádob alebo kontajnerov vo svojich nehnuteľnostiach.“
  
10. V § 9 ods. 4 sa dopĺňa štvrtým a piatym bodom, ktoré znejú:
„4. vykladať vrecia, plastové tašky, škatule a iné obaly s komunálnym odpadom ako vrecia označené logom zmluvného partnera,
5.	ukladať odpad z údržby verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení do nádob určených na zber zmesového komunálneho odpadu.“

11. V § 10 ods. 1 sa vkladajú nové písmená j) až l), ktoré znejú:
„j)	prednostne zhodnocovať odpady zo zelene, najmä v záhradkárskych lokalitách a lokalitách s rodinnými domami (IBV), v ktorých sú  vytvorené podmienky na vlastné domáce alebo komunitné kompostovanie,
	k)	zabezpečiť odovzdanie odpadu zo zelene do mestskej kompostárne,  ak nemá vytvorené podmienky podľa písmena j),
l) uplatniť si zánik poplatkovej povinnosti podľa osobitného predpisu5a) a to len po vrátení zbernej nádoby zmluvnému partnerovi.“

Poznámka pod čiarou k odkazu 5a) znie:
„5a)  VZN č. 100 o miestnom poplatku za komunálne odpady a drobné stavebné odpady na území mesta Košice (nariadenie o poplatku za komunálne odpady) .“.

12. V § 10 ods. 2 sa vkladá nové písmeno e),  ktoré znie:
e) všetkým fyzickým a právnickým osobám, ktoré nie sú poplatníkmi poplatku za komunálne odpady a drobné stavebné odpady správcovi poplatku mestu Košice, ukladať komunálny a iný odpad na stanovištia odpadových nádob a kontajnerov určených pre rodinné a bytové domy na území mesta Košice.

13. Nadpis § 11 znie:
„Povinnosti osôb vykonávajúcich zber, prepravu, zhodnocovanie a
zneškodňovanie komunálnych odpadov a drobných stavebných odpadov“.
 
14. V § 11 sa za slovo „prepravu“ vkladá čiarka a slovo „zhodnocovanie“.

15.  V § 12 sa vkladajú nové písmená i) až l), ktoré znejú:
„i) 	separuje odpad zo zelene podľa stratégie nakladania s biologicky rozložiteľným odpadom schválenej vládou Slovenskej republiky,
	j)	zabezpečuje nakladanie s odpadom zo zelene3a) alebo prostredníctvom zmluvného partnera mesta Košice v oblasti nakladania s komunálnym odpadom a drobným stavebným odpadom  za účelom materiálového zhodnotenia odpadu,
	k) 	informuje pôvodcov a držiteľov o harmonogramoch zberu komunálnych odpadov,  drobných stavebných odpadov  a odpadov zo zelene podľa potreby, objemových odpadov  najmenej však jedenkrát do roka; zverejňuje harmonogramy zberov obvyklým spôsobom  najneskôr v termíne do 31.01. príslušného roka,
l)	zabezpečuje pre mestské časti odvoz odpadu zo zelene na základe individuálnej objednávky.“

16. V § 13 sa vkladajú nové písmená d) a e), ktoré znejú:
„d)	informujú pôvodcov o harmonogramoch zberu komunálnych odpadov, drobných stavebných odpadov a odpadov zo zelene podľa potreby, objemových odpadov najmenej však jedenkrát do roka; zverejňujú harmonogramy zberov obvyklým spôsobom,
	e)	požiadajú na základe individuálnej objednávky mesto Košice o odvoz odpadu zo zelene.“

Čl. II
Splnomocňujúce ustanovenie

Primátor mesta Košice sa splnomocňuje, aby vyhlásil úplné znenie Všeobecného záväzného nariadenia Košice č. 99 o nakladaní s komunálnymi odpadmi a drobnými stavebnými odpadmi na území mesta Košice (nariadenie o komunálnych odpadoch) prijaté uznesením Mestského zastupiteľstva v Košiciach č.  358/2007 v znení uznesenia Mestského zastupiteľstva v Košiciach č. 497/2008 a uznesenia Mestského zastupiteľstva v Košiciach č. 1014/2009 a tohto uznesenia.

Čl. III
Účinnosť

Tieto zmeny a doplnenia nadobúdajú účinnosť 1. januára 2012.

MUDr. Richard Raši, PhD., MPH
primátor mesta Košice

Zverejnené:   14.12.2011